กฎกระทรวงการแจ้งขยายโรงงานจำพวกที่ 3 ที่ได้รับยกเว้นไม่ต้องขออนุญาต พ.ศ. 2563
ประกาศวันที่ 2021-01-07

content: กฎกระทรวง การแจ้งขยายโรงงานจำพวกที่ ๓ ที่ได้รับยกเว้นไม่ต้องขออนุญาต พ.ศ. ๒๕๖๓
content: อาศัยอำนาจตามความในมาตรา ๖ วรรคหนึ่ง และมาตรา ๑๘/๑ วรรคสาม แห่งพระราชบัญญัติโรงงาน พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติโรงงาน (ฉบับที่ ๒) พ.ศ. ๒๕๖๒ รัฐมนตรีว่าการกระทรวงอุตสาหกรรมออกกฎกระทรวงไว้ ดังต่อไปนี้
sectionNo: 1
content: ข้อ ๑ ผู้รับใบอนุญาตซึ่งประสงค์จะขยายโรงงานเพื่อวัตถุประสงค์ตามมาตรา ๑๘/๑ ให้แจ้งผู้อนุญาตทราบเป็นการล่วงหน้าไม่น้อยกว่าสามสิบวันก่อนดำเนินการพร้อมด้วยข้อมูล เอกสารหรือหลักฐาน ตามที่ระบุไว้ในแบบการแจ้งขยายโรงงาน
sectionNo: 2
content: ข้อ ๒ ภายในเจ็ดวันนับแต่วันที่ได้รับแจ้ง หากผู้อนุญาตเห็นว่าการแจ้ง หรือข้อมูล เอกสาร หรือหลักฐานตามข้อ ๑ ไม่ถูกต้องหรือยังขาดข้อมูล เอกสาร หรือหลักฐานใด ให้ผู้อนุญาตบันทึกข้อบกพร่องนั้นไว้และแจ้งให้ผู้แจ้งดำเนินการแก้ไขให้แล้วเสร็จภายในระยะเวลาที่กำหนด
sectionNo: 2
content: ในกรณีที่การแจ้งมิได้ดำเนินการโดยวิธีการทางอิเล็กทรอนิกส์ผ่านระบบเครือข่ายอิเล็กทรอนิกส์ของกรมโรงงานอุตสาหกรรมหรือสำนักงานอุตสาหกรรมจังหวัด ให้ผู้อนุญาตและผู้แจ้งลงนามไว้ในบันทึกนั้นด้วย ในกรณีที่ผู้แจ้งไม่ดำเนินการตามที่ผู้อนุญาตได้แจ้งตามวรรคหนึ่ง ให้ถือว่าผู้แจ้งไม่ประสงค์จะดำเนินการต่อไป
sectionNo: 2
content: และให้ผู้อนุญาตจำหน่ายเรื่องออกจากสารบบ เมื่อผู้อนุญาตได้รับแจ้งพร้อมด้วยข้อมูล เอกสาร หรือหลักฐานถูกต้องและครบถ้วนแล้ว ให้แจ้งผู้แจ้งมาชำระค่าธรรมเนียมภายในเจ็ดวันนับแต่วันที่ได้รับแจ้ง และเมื่อผู้แจ้งได้ชำระค่าธรรมเนียมแล้ว ให้ผู้อนุญาตออกหนังสือรับแจ้งการขยายโรงงานตามมาตรา ๑๘/๑
sectionNo: 2
content: แก่ผู้แจ้งไว้เป็นหลักฐานภายในสามวันนับแต่วันที่ได้รับชำระค่าธรรมเนียม ในกรณีที่ผู้อนุญาตตรวจสอบข้อมูล เอกสาร หรือหลักฐานตามข้อ ๑ แล้ว เห็นว่ามิใช่กรณีการขยายโรงงานเพื่อวัตถุประสงค์ตามมาตรา ๑๘/๑ ให้มีคำสั่งไม่รับแจ้ง พร้อมทั้งแจ้งเหตุผลและสิทธิในการอุทธรณ์ให้ผู้แจ้งทราบด้วย
sectionNo: 3
content: ข้อ ๓ การแจ้ง การชำระค่าธรรมเนียม และการออกหนังสือรับแจ้งตามกฎกระทรวงนี้ ให้ดำเนินการโดยวิธีการทางอิเล็กทรอนิกส์ผ่านระบบเครือข่ายอิเล็กทรอนิกส์ของกรมโรงงานอุตสาหกรรมหรือสำนักงานอุตสาหกรรมจังหวัดเป็นหลัก ในกรณีที่ไม่สามารถดำเนินการได้
sectionNo: 3
content: หรือมีเหตุอื่นใดทำให้ไม่สามารถดำเนินการโดยวิธีการทางอิเล็กทรอนิกส์ได้ ให้การดำเนินการดังกล่าวกระทำ ณ สถานที่ ดังต่อไปนี้ (๑) โรงงานในเขตกรุงเทพมหานคร ให้กระทำ ณ กรมโรงงานอุตสาหกรรม (๒) โรงงานในเขตจังหวัดอื่น ให้กระทำ ณ สำนักงานอุตสาหกรรมจังหวัด
sectionNo: 4
content: ข้อ ๔ การแจ้งขยายโรงงานและหนังสือรับแจ้งการขยายโรงงาน ให้เป็นไปตามแบบที่อธิบดีกรมโรงงานอุตสาหกรรมกำหนดโดยประกาศในราชกิจจานุเบกษา
content: ให้ไว้ ณ วันที่ ๒๒ ธันวาคม พ.ศ. ๒๕๖๓ สุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๑๘/๑ วรรคสาม แห่งพระราชบัญญัติโรงงาน พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติโรงงาน (ฉบับที่ ๒) พ.ศ. ๒๕๖๒ บัญญัติให้การแจ้งขยายโรงงานเพื่อให้มีการบำบัดมลพิษหรือเพื่อให้การบำบัดมลพิษเดิมมีประสิทธิภาพที่ดียิ่งขึ้น
content: เพื่อให้มีมาตรการป้องกัน หรือลดเหตุเดือดร้อนรำคาญ เพื่อการเปลี่ยนแปลงเครื่องจักรเดิมที่เป็นเครื่องต้นกำลังให้มีประสิทธิภาพที่ดียิ่งขึ้น หรือเพื่อให้ผลกระทบต่อสิ่งแวดล้อมลดลง หรือเพื่อการเปลี่ยนแปลงพลังงานของเครื่องจักรเดิมให้มีประสิทธิภาพที่ดียิ่งขึ้น เป็นไปตามหลักเกณฑ์ วิธีการ
content: และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้